Národná rada Slovenskej republiky

III. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

949

N á v r h v l á d y

**na skrátené legislatívne konanie o vládnom návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov**

 Zákonom č. 581/2004 Z. z. o o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov sa zaviedol systém tvrdých rozpočtových obmedzení pre zdravotné poisťovne. Zavedenie tvrdých rozpočtových obmedzení má však zmysel až po ich transformácií na akciové spoločnosti. Do tohto momentu je účelné predísť hrozbe hospodárskych škôd tak, že sa účelne zakáže exekúcia finančných prostriedkov, ktoré sú určené na úhradu zdravotnej starostlivosti a na úhradu služieb súvisiacich s poskytovaním zdravotnej starostlivosti, a  majetku zdravotných poisťovní, ktorý je obstaraný z prostriedkov poistného, z poplatku z omeškania, z pokút a z poplatku za nesplnenie oznamovacej povinnosti. Dočasné obmedzenie exekúcií tak vytvorí podmienky na transformáciu zdravotných poisťovní a ukončenie procesu oddlženia záväzkov zdravotných poisťovní.

 Vzhľadom na to, že poskytovanie zdravotnej starostlivosti je závislé na finančných prostriedkoch zdravotných poisťovní, ich nedostatok by mohol spôsobiť nedofinancovanie zdravotnej starostlivosti, za poskytovanie ktorej je v konečnom dôsledku zodpovedný štát.

 Predložený návrh zákona predchádza hrozbe značných hospodárskych škôd pre štát, ktoré by mohli vzniknúť v dôsledku nedofinancovania zdravotnej starostlivosti a preto sa prekladá v skrátenom legislatívnom konaní.

V Bratislave 10. novembra 2004

**Mikuláš D z u r i n d a , v.r.**

predseda vlády

Slovenskej republiky

**Rudolf Z a j a c , v.r.**

minister zdravotníctva

Slovenskej republiky